Polițiștii Serviciului de Investigare a Criminalității Economice din Sectorul 2 al DGPMB au pus în executare un mandat de percheziție domiciliară și un mandat de aducere, într-un dosar penal ce vizează săvârșirea infracțiunilor de exercitare fără drept a unei profesii sau activități și înșelăciune.
În urma percheziției domiciliare efectuate, reprezentanții Direcției de Sănătate Publică București au constatat lipsa documentelor de reglementare sanitară și a autorizațiilor de funcționare la sediul unde femeia desfășura intervențiile chirurgicale estetice. Aceasta a fost sancționată contravențional conform HGR 817/2011, cu o amendă în valoare de 70.000 de lei.
Potrivit anchetatorilor, femeia ar fi exercitat ilegal profesia de medic, efectuând în mod repetat intervenții chirurgicale estetice minim invazive fără a deține un titlu oficial de calificare în medicină. Aceste intervenții ar fi fost efectuate atât la sediul său din București, cât și la un sediu din județul Constanța, fără a deține autorizația sanitară de funcționare necesară.
În urma acestor acțiuni, femeia ar fi obținut foloase patrimoniale în valoare de aproximativ 19.800 de lei de la persoanele vătămate, care au fost supuse intervențiilor chirurgicale estetice neautorizate.
Cercetările sunt în desfășurare sub supravegherea Parchetului de pe lângă Judecătoria Sectorului 2, sub aspectul săvârșirii infracțiunilor de exercitare fără drept a unei profesii sau activități și înșelăciune.
Fiți la curent cu ultimele noutăți. Urmăriți DCNews și pe Google News